Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2013/012 BE/Ford Genk από το Βέλγιο) /* COM/2014/0532 final - 2014/ () */





ΑΙΤΙΟΛΟΓΙΚΗ ΕΚΘΕΣΗ ΠΛΑΙΣΙΟ ΤΗΣ ΠΡΟΤΑΣΗΣ 1. Οι κανόνες που εφαρμόζονται στις χρηματοδοτικές συνεισφορές του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ) για αιτήσεις που υποβλήθηκαν έως την 31η Δεκεμβρίου 2013 καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση («κανονισμός ΕΤΠ»)[1]. 2. Στις 23 Δεκεμβρίου 2013 το Βέλγιο υπέβαλε την αίτηση EGF/2013/012 BE/Ford Genk για χρηματοδοτική συνεισφορά από το ΕΤΠ, έπειτα από απολύσεις στο εργοστάσιο συναρμολόγησης της Ford-Werke GmbH[2], που βρίσκεται στην Genk («Ford Genk») και σε 10 προμηθευτές της Ford Genk στο Βέλγιο. Η αίτηση συμπληρώθηκε με πρόσθετα στοιχεία έως τις 12 Ιουνίου 2014. 3. Αφού εξέτασε την εν λόγω αίτηση, η Επιτροπή κατέληξε στο συμπέρασμα ότι, σύμφωνα με τις εφαρμοστέες διατάξεις του κανονισμού ΕΤΠ, πληρούνται οι όροι για χρηματοδοτική συνεισφορά από το ΕΤΠ. ΠΕΡΙΛΗΨΗ ΤΗΣ ΑΙΤΗΣΗΣ Αίτηση ΕΤΠ: || EGF/2013/012 Ford Genk Κράτος μέλος: || Βέλγιο Ημερομηνία υποβολής της αίτησης: || 23.12.2013 Κριτήριο παρέμβασης: || άρθρο 2 στοιχείο γ) του κανονισμού ΕΤΠ Κύρια επιχείρηση: || Ford-Werke GmbH Αριθμός προμηθευτών και κατάντη παραγωγών: || 10 Περίοδος αναφοράς: || 1.7.2013-1.11.2013 Ημερομηνία κατά την οποία ξεκίνησαν οι εξατομικευμένες υπηρεσίες για τους στοχευόμενους εργαζομένους: || 1.7.2013 Αριθμός απολύσεων κατά την περίοδο αναφοράς: || 469 Αριθμός απολύσεων πριν και μετά την περίοδο αναφοράς: || 43 Συνολικός αριθμός απολύσεων: || 512 Αριθμός ατόμων που αναμένεται να συμμετάσχουν στα μέτρα: || 479 Προϋπολογισμός για εξατομικευμένες υπηρεσίες: || 1 085 890 ευρώ Προϋπολογισμός για την εφαρμογή του ΕΤΠ: || 56 000 ευρώ (το 4,9 % του συνολικού προϋπολογισμού) Συνολικός προϋπολογισμός: || 1 141 890 ευρώ Χρηματοδοτική συνεισφορά που ζητείται από το ΕΤΠ: || 570 945 ευρώ (το 50 % του συνολικού προϋπολογισμού) ΑΝΑΛΥΣΗ ΤΗΣ ΑΙΤΗΣΗΣ Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης 4. Προκειμένου να αποδείξουν τη σύνδεση μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης, οι βελγικές αρχές υποστηρίζουν ότι ο τομέας της παραγωγής επιβατικών αυτοκινήτων, στον οποίο δραστηριοποιείται η Ford Genk, έχει υποστεί σοβαρή οικονομική αναταραχή, ιδίως ταχεία μείωση του μεριδίου αγοράς της ΕΕ. 5. Σύμφωνα με στοιχεία στα οποία αναφέρονται οι βελγικές αρχές[3], όπως απεικονίζεται στο παρακάτω σχήμα, μεταξύ των ετών 2007 και 2012, η παραγωγή επιβατικών αυτοκινήτων στην EΕ των 27 μειώθηκε από 17,10 εκατ. μονάδες σε 14,61 εκατ. μονάδες (− 14,6 %· − 3,1 % ετήσια ανάπτυξη), ενώ, κατά την ίδια περίοδο, σε παγκόσμιο επίπεδο, η παραγωγή επιβατικών αυτοκινήτων αυξήθηκε από 53,05 εκατ. μονάδες σε 63,07 εκατ. μονάδες (+ 18,9 %· + 3,5 % ετήσια ανάπτυξη). Αυτό οδήγησε σε μείωση του μεριδίου αγοράς της EΕ των 27 στην παραγωγή επιβατικών αυτοκινήτων σε παγκόσμιο επίπεδο, μετρημένου βάσει του όγκου, από 32,2 % σε 23,2 % (− 28,2 %· − 6,4 % ετήσια ανάπτυξη). Συγκριτικά, κατά την ίδια περίοδο, το μερίδιο αγοράς της Κίνας αυξήθηκε από 12,0 % σε 24,6 % (+ 104,6 %· + 15,4 % ετήσια ανάπτυξη), ενώ τα μερίδια αγοράς των άλλων κύριων παραγωγών μειώθηκαν (Ιαπωνία: − 27,7 % / − 6,3 % ετήσια ανάπτυξη· Νότια Κορέα: − 5,9 % / − 1,2 % ετήσια ανάπτυξη· ΗΠΑ: − 12,0 % / − 2,5 % ετήσια ανάπτυξη), αλλά, γενικά, σε μικρότερο βαθμό απ' ό,τι για την ΕΕ των 27. Συνεπώς, τα στοιχεία αυτά καταδεικνύουν ραγδαία μείωση του μεριδίου αγοράς της ΕΕ στον τομέα της παραγωγής επιβατικών αυτοκινήτων σε παγκόσμιο επίπεδο. Μερίδιο αγοράς στην παραγωγή επιβατικών αυτοκινήτων σε παγκόσμιο επίπεδο (όγκος) Πηγή: OICA 6. Η δύσκολη οικονομική κατάσταση του τομέα κατασκευής οχημάτων στην ΕΕ, η οποία οφείλεται κυρίως στη σταθερή μείωση των πωλήσεων καινούργιων επιβατικών αυτοκινήτων στην ΕΕ ως αποτέλεσμα της οικονομικής κρίσης και σε διαρθρωτικά προβλήματα με την πλεονάζουσα παραγωγική ικανότητα που αντιμετωπίζουν ορισμένοι κατασκευαστές σε αρκετά κράτη μέλη, έχει επηρεάσει αρνητικά τη διεθνή ανταγωνιστικότητα της αυτοκινητοβιομηχανίας της ΕΕ ως σύνολο. Οι παράγοντες αυτοί έχουν οδηγήσει αρκετούς κατασκευαστές αυτοκινήτων και τους προμηθευτές τους σε κλείσιμο εργοστασίων και αναδιάρθρωση, πράγμα που έχει οδηγήσει σε μεγάλο αριθμό απωλειών θέσεων εργασίας στον τομέα κατασκευής οχημάτων κατά τα πρόσφατα έτη. Για παράδειγμα, μεταξύ των ετών 2008 και 2013, ο αριθμός των ατόμων που απασχολούνταν στον τομέα κατασκευής οχημάτων (κλάδος 29 της NACE αναθ. 2 «Κατασκευή μηχανοκίνητων οχημάτων, ρυμουλκούμενων και ημιρυμουλκούμενων οχημάτων») στην ΕΕ των 27 μειώθηκε κατά περίπου 220 000 από 3,16 εκατ. ευρώ σε 2,94 εκατ. ευρώ (−7,0 %)[4]. 7. Η αυτοκινητοβιομηχανία έχει αποτελέσει το θέμα 17 αποφάσεων σχετικά με την κινητοποίηση του ΕΤΠ από την έναρξη λειτουργίας του ΕΤΠ το 2007[5]. Συγκεκριμένα, η μείωση του μεριδίου αγοράς της ΕΕ στην παραγωγή των επιβατικών αυτοκινήτων αναφέρεται σε οκτώ προηγούμενες αποφάσεις του ΕΤΠ[6]. Αριθμός απολύσεων και συμμόρφωση προς τα κριτήρια του άρθρου 2 στοιχείο γ) 8. Η αίτηση βασίζεται στα κριτήρια παρέμβασης του άρθρου 2 στοιχείο γ) του κανονισμού ΕΤΠ, σύμφωνα με τα οποία, σε εξαιρετικές περιστάσεις, μια αίτηση μπορεί να θεωρηθεί παραδεκτή, ακόμη και αν δεν πληρούνται τα κριτήρια παρέμβασης που ορίζει το άρθρο 2 στοιχείο α) ή το άρθρο 2 στοιχείο β) του κανονισμού ΕΤΠ, εφόσον οι απολύσεις έχουν σοβαρό αντίκτυπο στην απασχόληση και στην τοπική οικονομία. 9. Η αίτηση αφορά 469 απολύσεις που πραγματοποιήθηκαν κατά τη διάρκεια περιόδου τεσσάρων μηνών από την 1η Ιουλίου 2013 έως την 1η Νοεμβρίου 2013 (η οποία περιλαμβάνει 246 απολύσεις στη Ford Genk και 223 απολύσεις σε οκτώ από τους προμηθευτές της) και 43 απολύσεις που πραγματοποιήθηκαν μετά την περίοδο αυτή, μεταξύ 1ης Νοεμβρίου 2013 και 23ης Δεκεμβρίου 2013 (που περιλαμβάνει 26 απολύσεις στη Ford Genk και 17 απολύσεις σε επτά προμηθευτές της), αλλά οι οποίες σχετίζονται με την ίδια διαδικασία ομαδικών απολύσεων. Ο συνολικός αριθμός των 512 απολύσεων κατά τη διάρκεια και μετά την περίοδο αναφοράς αντιστοιχεί σε ένα πρώτο κύμα απολύσεων στη Ford Genk και στους προμηθευτές της[7] και σε μειώσεις του εργατικού δυναμικού στους προμηθευτές της Ford Genk λόγω μείωσης των δραστηριοτήτων στο εργοστάσιο της Ford στο πλαίσιο της προετοιμασίας για το κλείσιμό της. Επιχείρηση || Αριθμός απολύσεων: || κατά τη διάρκεια της περιόδου αναφοράς || μετά την περίοδο αναφοράς || Σύνολο Ford Genk (Ford-Werke GmbH) || 246 || 26 || 272 BASF Coatings Services NV || 1 || 0 || 1 Belplas Industries BVBA || 0 || 1 || 1 FACIL Europe BVBA || 9 || 0 || 9 Henkel Industrieservice BVBA || 7 || 0 || 7 IAC Group BVBA || 46 || 4 || 50 Lear Corporation Belgium CVA || 33 || 5 || 38 Service Magazijn Limburg NV || 73 || 1 || 74 Syncreon Genk BVBA || 42 || 3 || 45 Transport Service NV || 0 || 2 || 2 Zender Industrie België NV || 12 || 1 || 13 Σύνολο || 469 || 43 || 512 10. Όλες οι απολύσεις έχουν υπολογιστεί από την ημερομηνία της de facto καταγγελίας της σύμβασης εργασίας πριν από τη λήξη της, όπως ορίζεται στο άρθρο 2 δεύτερο εδάφιο δεύτερη περίπτωση του κανονισμού ΕΤΠ («Μέθοδος 2»). 11. Η αίτηση, επομένως, εν μέρει πληροί τα κριτήρια παρέμβασης που προβλέπει το άρθρο 2 στοιχείο α) του κανονισμού του ΕΤΠ, όσον αφορά απολύσεις σε χρονικό διάστημα τεσσάρων μηνών σε επιχείρηση κράτους μέλους, αλλά παρεκκλίνει από τα κριτήρια αυτά όσον αφορά τον ελάχιστο αριθμό απολύσεων κατά την περίοδο αναφοράς, δεδομένου ότι πρόκειται για λιγότερες από 500 απολύσεις. 12. Οι βελγικές αρχές υποστηρίζουν ότι ισχύουν εξαιρετικές περιστάσεις, διότι, μολονότι για το πρώτο κύμα των απολύσεων ο αριθμός των απολύσεων κατά την περίοδο αναφοράς είναι χαμηλότερος από το κατώτατο όριο των 500 απολύσεων, αναμένονται άλλα δύο κύματα απολύσεων το 2014 (περίπου 650 απολύσεις στη Ford Genk και στους προμηθευτές της) και κατά το κλείσιμο του εργοστασίου στο τέλος του 2014 (περίπου 4 000 απολύσεις στη Ford Genk και στους προμηθευτές της), για τα οποία οι βελγικές αρχές μπορούν να υποβάλουν αιτήσεις στο ΕΤΠ. Όσον αφορά το πρώτο κύμα απολύσεων, παρότι το κατώτατο όριο των 500 απολύσεων δεν καλύπτεται, οι βελγικές αρχές εξέφρασαν την επιθυμία να εφαρμόσουν ειδικά μέτρα υπέρ της πρώτης αυτής ομάδας απολυμένων εργαζομένων το ταχύτερο δυνατόν, έτσι ώστε να αυξηθούν οι πιθανότητες να βρουν νέα απασχόληση και να παρέχουν σε όλους τους απολυμένους εργαζομένους την ίδια ευκαιρία. Συνολικά, ο αριθμός των άμεσων απολύσεων που αναμένεται να προκύψουν από το κλείσιμο της Ford Genk είναι πολύ υψηλός (περίπου 4 340 απολύσεις στη Ford Genk και 2 820 απολύσεις σε προμηθευτές της που βρίσκονται στην ίδια γεωγραφική περιοχή). Σύμφωνα με τις αναλύσεις που αναφέρονται από τις βελγικές αρχές[8], οι απολύσεις αυτές θα έχουν σοβαρό αντίκτυπο στην απασχόληση και στην τοπική οικονομία. Εξήγηση της απρόβλεπτης φύσης των εν λόγω απολύσεων 13. Οι βελγικές αρχές ισχυρίζονται ότι το κλείσιμο του εργοστασίου της Ford στην Genk δεν μπορούσε να έχει προβλεφθεί. Τον Σεπτέμβριο του 2010 η διοίκηση της Ford και οι συνδικαλιστικές οργανώσεις που εκπροσωπούνται στο εργοστάσιο της Ford Genk συνήψαν συμφωνία που αφορούσε αναλήψεις υποχρεώσεων για επενδύσεις, για την περίοδο 2010-2014, στο πλαίσιο των οποίων η διοίκηση της Ford συμφώνησε να διατηρήσει την παραγωγή τριών μοντέλων αυτοκινήτων (Mondeo, S-Max, Galaxy) στο εργοστάσιο της Genk και να αναθέσει την παραγωγή μελλοντικών μοντέλων στο ίδιο τμήμα του εργοστασίου. Η διοίκηση της Ford συμφώνησε επίσης να διατηρηθεί η εγκατεστημένη παραγωγική ικανότητα στις 225 000 μονάδες ετησίως και να εξασφαλιστεί ότι δεν θα γίνουν ομαδικές απολύσεις στη Ford Genk καθ’ όλη τη διάρκεια της συμφωνίας, σε αντάλλαγμα των οποίων οι συνδικαλιστικές οργανώσεις συμφώνησαν να μειώσουν το κόστος προσωπικού[9]. Σύμφωνα με τις βελγικές αρχές, τον Σεπτέμβριο του 2012 η διοίκηση της Ford αρνήθηκε τους ισχυρισμούς σχετικά με το κλείσιμο του εργοστασίου και επιβεβαίωσε την προγραμματισμένη παραγωγή του μοντέλου Mondeo επόμενης γενιάς στο εργοστάσιο της Genk από τον Οκτώβριο του 2013. Ωστόσο, τον Οκτώβριο του 2012 η Ford ανακοίνωσε το σχέδιό της να κλείσει το εργοστάσιο της Genk στο τέλος του 2014 και να αναθέσει την παραγωγή νέων μοντέλων αυτοκινήτων σε άλλα εργοστάσια στην ΕΕ[10]. Προσδιορισμός των στοχευόμενων εργαζομένων 14. Οι βελγικές αρχές εκτιμούν ότι 479 από τους 512 εργαζομένους που απολύθηκαν κατά το πρώτο κύμα απολύσεων (δηλ. τους στοχευόμενους εργαζομένους) θα συμμετάσχουν στα μέτρα που θα συγχρηματοδοτηθούν από το ΕΤΠ[11]. 15. Η κατανομή των στοχευόμενων εργαζομένων κατά φύλο, ιθαγένεια και ηλικιακή ομάδα είναι ως εξής: Κατηγορία || Αριθμός στοχευόμενων εργαζομένων Φύλο: || Άνδρες: || 401 || Γυναίκες: || 78 Ιθαγένεια: || Υπήκοοι της ΕΕ: || 479 || Υπήκοοι χωρών εκτός ΕΕ: || 0 Ηλικιακή ομάδα: || 15-24 ετών: || 3 || 25-54 ετών: || 470 || 55-64 ετών: || 6 || Άνω των 64 ετών: || 0 16. Υπάρχουν επτά στοχευόμενοι εργαζόμενοι με χρόνιο πρόβλημα υγείας ή με αναπηρία. 17. Η κατανομή των στοχευόμενων εργαζομένων κατά επαγγελματική κατηγορία[12] έχει ως εξής: Μείζων ομάδα ISCO-08 || Αριθμός στοχευόμενων εργαζομένων 1 Διευθυντικά στελέχη || 0 2 Επαγγελματίες || 39 3 Τεχνικοί και ασκούντες συναφή επαγγέλματα || 59 4 Εργαζόμενοι με καθήκοντα γραμματείας || 3 5 Εργαζόμενοι που παρέχουν γενικής μορφής υπηρεσίες και εργαζόμενοι στις πωλήσεις || 0 7 Ειδικευμένοι τεχνίτες και ασκούντες συναφή επαγγέλματα || 39 8 Χειριστές βιομηχανικών εγκαταστάσεων και μηχανημάτων και εργάτες συναρμολόγησης || 253 9 Ανειδίκευτοι εργάτες || 4 Άγνωστη / μη διαθέσιμη || 82 18. Σύμφωνα με το άρθρο 7 του κανονισμού ΕΤΠ, οι βελγικές αρχές επιβεβαίωσαν ότι κατά την πρόσβαση στα προτεινόμενα μέτρα και την εφαρμογή τους θα τηρούνται οι αρχές της ίσης μεταχείρισης και της απαγόρευσης των διακρίσεων. Περιγραφή της οικείας περιοχής και των αρχών και ενδιαφερόμενων μερών της 19. Οι απολύσεις στη Ford Genk και στους προμηθευτές της κατά κύριο λόγο επηρεάζουν την επαρχία του Λιμβούργου, στην περιφέρεια της Φλάνδρας, στο βορειοανατολικό Βέλγιο. Η επαρχία του Λιμβούργου είναι πρώην περιοχή εξόρυξης άνθρακα στην οποία η απασχόληση εξαρτάται σε πολύ μεγάλο βαθμό από την παραδοσιακή βιομηχανία. Σύμφωνα με τις βελγικές αρχές, σε σύγκριση με τον μέσο όρο της Φλάνδρας, η επαρχία του Λιμβούργου χαρακτηρίζεται από υψηλό επίπεδο ανεργίας, χαμηλότερα επίπεδα προσόντων και δεξιοτήτων, καθώς και λιγότερο ανεπτυγμένη παροχή εκπαιδευτικών υπηρεσιών. Επιπλέον, οι επιχειρήσεις στην επαρχία του Λιμβούργου φαίνεται να είναι εν γένει λιγότερο καινοτόμες και να έχουν χαμηλότερο βαθμό διεθνοποίησης σε σύγκριση με τον μέσο όρο της Φλάνδρας (όσον αφορά το ποσοστό των εξαγωγών και το επίπεδο των εισροών ξένων επενδύσεων) και ο αριθμός των νεοσύστατων επιχειρήσεων είναι επίσης σχετικά χαμηλός. Σύμφωνα με τις βελγικές αρχές, η επαρχία του Λιμβούργου είναι επίσης σχετικά δύσκολα προσβάσιμη λόγω ανεπαρκούς ανάπτυξης των υποδομών. 20. Η αρχή που είναι αρμόδια για την εφαρμογή του ΕΤΠ είναι ο οργανισμός Ευρωπαϊκού Κοινωνικού Ταμείου (ΕΚΤ) της Φλάνδρας. Οι κύριοι φορείς που είναι υπεύθυνοι για την εφαρμογή των μέτρων που συγχρηματοδοτούνται από το ΕΤΠ είναι η φλαμανδική υπηρεσία απασχόλησης και επαγγελματικής κατάρτισης (VDAB) και η εθνική υπηρεσία απασχόλησης (RVA). 21. Άλλες οργανώσεις που συμμετέχουν στον γενικό συντονισμό και την εφαρμογή των προτεινόμενων μέτρων περιλαμβάνουν: – τη φλαμανδική κυβέρνηση (πρωθυπουργός, υπουργός Εργασίας)· – την επαρχία του Λιμβούργου· – συνδικαλιστικές οργανώσεις (ABVV, ACLVB και ACV)· – την περιφερειακή κοινωνικοοικονομική επιτροπή διαβουλεύσεων (RESOC) και το κοινωνικοοικονομικό συμβούλιο της περιφέρειας του Λιμβούργου (SERR Limburg)· – το ταμείο απασχόλησης και κατάρτισης για τη μεταλλουργία του Λιμβούργου (FTML) και το ινστιτούτο του Λιμβούργου για την κατάρτιση των εργαζομένων στη μεταλλουργία (LIMOB)· – την πλατφόρμα «Νέο Επιχειρηματικό Λιμβούργο» (που αποτελείται από την Ομοσπονδία Βιομηχανικής Τεχνολογίας, την Ένωση Φλαμανδών Κτηνοτρόφων, τη Συνομοσπονδία Οικοδόμων του Λιμβούργου, τη Φλαμανδική Ένωση Αυτοαπασχολούμενων Εργοδοτών – Λιμβούργο, τον Σύνδεσμο Χριστιανών Εργοδοτών – Λιμβούργο και το Φλαμανδικό Εμπορικό και Βιομηχανικό Επιμελητήριο – Λιμβούργο). 22. Η φλαμανδική κυβέρνηση έχει επίσης δημιουργήσει ειδική ομάδα έργου στην οποία συμμετέχουν όλοι οι ενδιαφερόμενοι (κοινωνικοί εταίροι, ομάδες εργοδοτών, τοπικές και περιφερειακές αρχές, κλαδικές ενώσεις κ.λπ.). Οι υπηρεσίες της Επιτροπής έχουν συνδεθεί με τις εργασίες της ειδικής ομάδας. Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο 23. Η Ford Genk είναι ο μεγαλύτερος εργοδότης στην επαρχία του Λιμβούργου, αντιπροσωπεύοντας το 1,7 % του συνολικού αριθμού των απασχολουμένων. Επίσης, αντιπροσώπευε το 10 % του συνολικού κύκλου εργασιών των 500 μεγαλύτερων επιχειρήσεων στο Λιμβούργο. 24. Σύμφωνα με μελέτη που αναφέρεται από τις βελγικές αρχές[13], για κάθε 100 θέσεις εργασίας που αναμένεται να χαθούν στη Ford Genk, θα χαθούν 65 θέσεις εργασίας στους άμεσους και έμμεσους προμηθευτές στο Λιμβούργο και επιπλέον 72 θέσεις εργασίας σε προμηθευτές της που είναι εγκατεστημένοι αλλού στην περιφέρεια της Φλάνδρας. Όσον αφορά τον αριθμό των απασχολούμενων ατόμων, όπως φαίνεται στον παρακάτω πίνακα, αυτό θα σημαίνει ότι οι 4 340 άμεσες θέσεις εργασίας που αναμένεται να χαθούν, ως αποτέλεσμα του κλεισίματος του εργοστασίου Ford Genk, θα συνοδεύονται από πρόσθετη απώλεια περίπου 2 820 θέσεων εργασίας σε προμηθευτές που είναι εγκατεστημένοι στο Λιμβούργο και 3 110 θέσεων εργασίας σε προμηθευτές που είναι εγκατεστημένοι αλλού στην περιφέρεια της Φλάνδρας, ανεβάζοντας τον συνολικό αριθμό απωλειών θέσεων εργασίας στην περιφέρεια της Φλάνδρας σε περίπου 10 270 (πολλαπλασιαστής θέσεων εργασίας 2,4). Επιπλέον, η μείωση της αγοραστικής δύναμης (δαπάνες κατανάλωσης) αναμένεται επίσης να οδηγήσει σε απώλεια περίπου 1 040 θέσεων εργασίας στο Λιμβούργο και 450 θέσεων εργασίας στην υπόλοιπη περιφέρεια της Φλάνδρας, ανεβάζοντας τον συνολικό αριθμό απωλειών θέσεων εργασίας στην περιφέρεια της Φλάνδρας σε περίπου 11 760 (πολλαπλασιαστής θέσεων εργασίας 2,7). Είδος συνεπειών για την απασχόληση || Εκτιμώμενος αριθμός απωλειών θέσεων εργασίας Άμεσες απώλειες θέσεων εργασίας (στη Ford Genk) || 4 340 Έμμεσες απώλειες θέσεων εργασίας (σε προμηθευτές του Λιμβούργου) || 2 820 Έμμεσες απώλειες θέσεων εργασίας (σε προμηθευτές στην υπόλοιπη περιφέρεια της Φλάνδρας) || 3 110 Επαγόμενες απώλειες θέσεων εργασίας (στο Λιμβούργο) || 1 040 Επαγόμενες απώλειες θέσεων εργασίας (σε προμηθευτές στην υπόλοιπη περιφέρεια της Φλάνδρας) || 450 Σύνολο || 11 760 25. Ως εκ τούτου, συνολικά, θα μπορούσαν να χαθούν περίπου 8 200 θέσεις εργασίας στην επαρχία του Λιμβούργου, πράγμα που θα μπορούσε να οδηγήσει σε αύξηση του ποσοστού ανεργίας στο Λιμβούργο μεταξύ 1,8 και 2 ποσοστιαίων μονάδων (ήτοι αύξηση μεταξύ 26,5 % και 29,4 % του ποσοστού της περιφερειακής ανεργίας, από 6,8 % σε 7,9 %, μόνο για τις άμεσες απώλειες θέσεων εργασίας στη Ford Genk, ή 8,6 %, συμπεριλαμβανομένων των έμμεσων απωλειών θέσεων εργασίας στους προμηθευτές της ή 8,8 %, περιλαμβανομένων των επαγόμενων απωλειών θέσεων εργασίας). 26. Γενικότερα, το κλείσιμο της Ford Genk αναμένεται επίσης να οδηγήσει σε μείωση της οικονομικής ευημερίας μεταξύ 2,6 % και 2,9 % (λόγω μειώσεων στην παραγωγή και την αγοραστική δύναμη) και σε μείωση κατά 10,9 % της αύξησης της παραγωγικότητας της εργασίας (από την άποψη της προστιθέμενης αξίας). Εξατομικευμένες υπηρεσίες που θα χρηματοδοτηθούν και ανάλυση του εκτιμώμενου κόστους 27. Από το ΕΤΠ θα συγχρηματοδοτηθούν μόνο ορισμένα από τα μέτρα τα οποία αποτελούν μέρος των δράσεων που θα εφαρμόσουν οι βελγικές αρχές για να υποστηρίξουν τους εργαζομένους που απολύθηκαν λόγω του κλεισίματος του εργοστασίου της Ford Genk. Ως εκ τούτου, δεν συμπεριλαμβάνονται στην παρούσα αίτηση ΕΤΠ μέτρα που είναι υποχρεωτικά βάσει διαδικασιών ομαδικών απολύσεων στο Βέλγιο[14], καθώς και συμπληρωματικά μέτρα που χρηματοδοτούνται από άλλα μέσα πλην του ΕΤΠ[15]. Τη συνολική δέσμη μέτρων (υποχρεωτικά μέτρα, συμπληρωματικά μέτρα, μέτρα του ΕΤΠ) διαχειρίζεται η VDAB. 28. Οι εξατομικευμένες υπηρεσίες που παρέχονται στους εργαζομένους που απολύονται στο πλαίσιο των δράσεων οι οποίες θα συγχρηματοδοτηθούν από το ΕΤΠ για το πρώτο κύμα απολύσεων[16] αποτελούνται από τα ακόλουθα μέτρα (ομαδοποιημένα ανά κατηγορία): 1) Συνδρομή για την αναζήτηση εργασίας: – Διαχειριστής βασικών λογαριασμών: Ως μέρος της πρωτοβουλίας «Jobs voor Limburg», ένας διαχειριστής λογαριασμών της VDAB θα διασφαλίσει τον συντονισμό των προσφορών θέσεων εργασίας που λαμβάνονται από επιχειρήσεις οι οποίες έχουν εκδηλώσει ενδιαφέρον για την πρόσληψη εργαζομένων που έχουν απολυθεί από τη Ford Genk ή τους προμηθευτές της και θα αναπτύξει πρωτοβουλίες για την υποστήριξη αυτής της δραστηριότητας (π.χ. διαχείριση της ειδικής υπηρεσίας επαφής ηλεκτρονικού ταχυδρομείου). – Σύμβουλος κοινωνικής παρέμβασης (SIA): Οι σύμβουλοι κοινωνικής παρέμβασης στη VDAB θα παρέχουν τις ακόλουθες δραστηριότητες σε όλους τους στοχευόμενους εργαζομένους: i) συνεδρία ενημέρωσης πριν από την απόλυση (παροχή αρχικής βοήθειας από τις μονάδες απασχόλησης, συμπλήρωση βασικού διοικητικού φακέλου ως προεγγραφής για το σύστημα ανεργίας, ενημέρωση για τα δικαιώματα και τις υποχρεώσεις υπό τα γενικά μέτρα εντός του προγράμματος απολύσεων, καθοδήγηση επανένταξης κ.λπ.)· ii) συνεδρία ενημέρωσης μετά την απόλυση (διοργανώνεται με το RVA) σχετικά με τα δικαιώματα και τις υποχρεώσεις ως ατόμου αναζητούντος εργασία, τα επιδόματα ανεργίας, τις διαθέσιμες υπηρεσίες βοήθειας και υποστήριξης, τις ευκαιρίες κατάρτισης κ.λπ.· iii) ατομικές συνεντεύξεις με εργαζομένους που απολύονται και παρουσίαση των υπηρεσιών της VDAB σύμφωνα με τις ανάγκες κάθε εργαζομένου· iv) λειτουργία γραφείου υποστήριξης. – Ενημέρωση σχετικά με τις επιλογές επαγγελματικής εκπαίδευσης και κατάρτισης: Οι δυνητικοί εργοδότες θα παρέχουν ομαδικές συνεδρίες ενημέρωσης στον χώρο εργασίας (εργοστάσιο Ford Genk, πριν ή μετά τις βάρδιες) στο σύνολο των στοχευόμενων εργαζομένων· βραχυπρόθεσμες περίοδοι πρακτικής άσκησης πραγματοποιήθηκαν στον φορέα εκμετάλλευσης σιδηροδρομικού δικτύου Infrabel μεταξύ Ιουλίου 2013 και φθινοπώρου 2013 (80 στοχευόμενοι εργαζόμενοι). – Ενεργή καθοδήγηση προσανατολισμένη στην απασχόληση: Το προσωπικό της VDAB θα παρέχει τις ακόλουθες υπηρεσίες σε περίπου 150 στοχευόμενους εργαζομένους: i) αναζήτηση προσφορών εργασίας· ii) επαφές με δυνητικούς εργοδότες· iii) διοργάνωση επιχειρηματικών επισκέψεων· iv) ανάπτυξη άλλων μέτρων προώθησης· v) εξατομικευμένη καθοδήγηση σε άτομα που βρίσκουν εργασία (τρεις μήνες). 2) Κατάρτιση και επανακατάρτιση: – Μαθήματα επαγγελματικής κατάρτισης: Η VDAB θα προσφέρει μαθήματα επαγγελματικής κατάρτισης σε τομείς που ανταποκρίνονται στις ανάγκες των στοχευόμενων εργαζομένων, όπως προσδιορίζονται κατά τη διάρκεια δραστηριοτήτων ενημέρωσης, επαγγελματικού προσανατολισμού και παροχής συμβουλών. Τα μαθήματα κατάρτισης θα παρέχονται είτε εσωτερικά από τη VDAB είτε θα ανατίθενται σε εξωτερικούς παροχείς κατάρτισης μέσω διαδικασίας υποβολής προσφορών. Τα μαθήματα επαγγελματικής κατάρτισης θα παρασχεθούν σε περίπου 100 έως 110 στοχευόμενους εργαζομένους. Επιπλέον, περίπου 30 στοχευόμενοι εργαζόμενοι θα συμμετάσχουν σε περιόδους πρακτικής άσκησης από λίγες ημέρες έως μερικές εβδομάδες· κάθε περίοδος πρακτικής άσκησης θα ελέγχεται από έναν εκπαιδευτή στην επιχείρηση στην οποία πραγματοποιείται η πρακτική άσκηση και θα παρακολουθείται από έναν υπεύθυνο καθοδήγησης από τη VDAB ή τον εξωτερικό παροχέα. – Απασχόληση μέσω ατομικής επαγγελματικής κατάρτισης: Ως μέρος ενός γενικού συστήματος που διαχειρίζεται η VDAB («individuele beroepsopleiding» – IBO), οι επιχειρήσεις θα παρέχουν ατομικά μαθήματα κατάρτισης στον χώρο εργασίας διάρκειας ενός έως έξι μηνών (που διενεργούνται από έναν εκπαιδευτή ή υπό την επίβλεψή του) σε περίπου 75 στοχευόμενους εργαζομένους. Στο τέλος των μαθημάτων κατάρτισης στον χώρο εργασίας, η επιχείρηση πρέπει να προσφέρει μια σύμβαση εργασίας ορισμένου ή αορίστου χρόνου στον συμμετέχοντα στο πρόγραμμα. – Κατάρτιση για την υποβολή αιτήσεων: Οι εξωτερικοί ανάδοχοι θα παρέχουν κατάρτιση σχετικά με τις δεξιότητες αναζήτησης εργασίας σε περίπου 75 στοχευόμενους εργαζομένους με τη μορφή συλλογικών σεμιναρίων (ομαδικές ασκήσεις, προσομοιώσεις κ.τ.λ.), εστιάζοντας ιδιαίτερα σε ομάδες όπως οι μη φυσικοί ομιλητές ολλανδικών ή τα μεγαλύτερα σε ηλικία άτομα που αναζητούν εργασία· οι αιτήσεις εργασίας θα παρακολουθούνται από υπεύθυνο καθοδήγησης. 29. Τα εν λόγω μέτρα αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που προβλέπονται στο άρθρο 3 του κανονισμού του ΕΤΠ. 30. Το συνολικό κόστος των μέτρων υπολογίζεται σε 1 141 890 ευρώ, στο οποίο περιλαμβάνονται οι δαπάνες για εξατομικευμένες υπηρεσίες 1 085 890 ευρώ και οι δαπάνες για την εφαρμογή του ΕΤΠ (προπαρασκευαστικές δραστηριότητες, δραστηριότητες διαχείρισης, ενημέρωσης και προβολής, καθώς και δραστηριότητες ελέγχου) 56 000 ευρώ (4,9 % του συνολικού κόστους). Η συνολική χρηματοδοτική συνεισφορά που ζητείται από το ΕΤΠ είναι 570 945 ευρώ (50 % του συνολικού κόστους). Μέτρα || Εκτιμώμενος αριθμός στοχευόμενων εργαζομένων || Εκτιμώμενο κόστος ανά στοχευόμενο εργαζόμενο (σε ευρώ)* || Συνολικό κόστος (ΕΤΠ και εθνική συγχρηματοδότηση) (σε ευρώ)* Εξατομικευμένες υπηρεσίες: || || || 1) Βοήθεια για την αναζήτηση εργασίας: || || || – Διαχειριστής βασικών λογαριασμών || 479 || 47 || 22 400 – Σύμβουλος κοινωνικής παρέμβασης (SIA) || 479 || 184 || 88 000 – Ενημέρωση σχετικά με τις επιλογές επαγγελματικής εκπαίδευσης και κατάρτισης || 479 || 4 || 1 900 – Ενεργή καθοδήγηση προσανατολισμένη στην απασχόληση || 150 || 1 000 || 150 000 2) Κατάρτιση και επανακατάρτιση || || || – Μαθήματα επαγγελματικής κατάρτισης || 30-110 || Α/Α || 718 094 – Απασχόληση μέσω ατομικής επαγγελματικής κατάρτισης || 75 || 470 || 35 272 – Κατάρτιση για την υποβολή αιτήσεων || 75 || 936 || 70 224 Υποσύνολο: || – || – || 1 085 890 Δαπάνες για την εφαρμογή του ΕΤΠ: || || || 1. Δραστηριότητες προετοιμασίας || – || – || 0 2. Διαχείριση || – || – || 40 000 3. Ενημέρωση και προβολή || – || – || 6 000 4. Δραστηριότητες ελέγχου || – || – || 10 000 Υποσύνολο: || – || – || 56 000 Σύνολο εξόδων: || – || – || 1 141 890 Συνεισφορά ΕΤΠ (50 % των συνολικών δαπανών) || – || – || 570 945 * Στρογγυλοποιημένα ποσά. 31. Οι βελγικές αρχές έχουν επιβεβαιώσει ότι τα μέτρα συμπληρώνουν τις δράσεις που χρηματοδοτούνται από τα διαρθρωτικά ταμεία και ότι υπάρχουν οι κατάλληλοι μηχανισμοί για την αποφυγή διπλής χρηματοδότησης. Ημερομηνία κατά την οποία ξεκίνησαν ή σχεδιάζεται να ξεκινήσουν εξατομικευμένες υπηρεσίες για τους στοχευόμενους εργαζομένους 32. Οι βελγικές αρχές άρχισαν να παρέχουν τις εξατομικευμένες υπηρεσίες προς τους στοχευόμενους εργαζομένους την 1η Ιουλίου 2013. Οι δαπάνες για τα εν λόγω μέτρα είναι, επομένως, επιλέξιμες για χρηματοδοτική συνεισφορά από το ΕΤΠ από την εν λόγω ημερομηνία. Διαδικασίες για τη διαβούλευση με τους κοινωνικούς εταίρους 33. Η VDAB έχει πληροφορήσει τους κοινωνικούς εταίρους που εκπροσωπούνται στο SERR Limburg σχετικά με τους στόχους και τα προτεινόμενα μέτρα της αίτησης ΕΤΠ. Οι εκπρόσωποι κάθε κοινωνικού εταίρου που εκπροσωπείται στο SERR Limburg συμμετέχουν στην επιτροπή παρακολούθησης που έχει δημιουργηθεί ειδικά για την αίτηση ΕΤΠ. Επιπλέον, η αίτηση ΕΤΠ έχει συζητηθεί με τους κοινωνικούς εταίρους στο πλαίσιο των τακτικών εκθέσεων για την εφαρμογή του στρατηγικού σχεδίου δράσης Λιμβούργου («Strategisch Actieplan Limburg in het Kwadraat» – SALK), το οποίο καταρτίστηκε για την αντιμετώπιση του περιφερειακού αντικτύπου από το κλείσιμο του εργοστασίου της Ford Genk. 34. Οι βελγικές αρχές έχουν επιβεβαιώσει ότι πληρούνται οι απαιτήσεις που καθορίζονται στην εθνική και την ενωσιακή νομοθεσία σχετικά με τις ομαδικές απολύσεις. Πληροφορίες για τις δράσεις που είναι υποχρεωτικές δυνάμει του εθνικού δικαίου ή σύμφωνα με τις συλλογικές συμβάσεις εργασίας 35. Οι βελγικές αρχές έχουν επιβεβαιώσει ότι: – η χρηματοδοτική συνεισφορά του ΕΤΠ δεν θα αντικαταστήσει μέτρα που αποτελούν ευθύνη των επιχειρήσεων βάσει του εθνικού δικαίου ή των συλλογικών συμβάσεων· – τα μέτρα παρέχουν στήριξη σε μεμονωμένους εργαζομένους και δεν πρόκειται να χρησιμοποιηθούν για την αναδιάρθρωση εταιρειών ή τομέων· – τα μέτρα δεν θα λαμβάνουν χρηματοδοτική υποστήριξη από άλλα ταμεία ή χρηματοδοτικά μέσα της Ένωσης. Συστήματα διαχείρισης και ελέγχου 36. Η αίτηση περιέχει λεπτομερή περιγραφή του συστήματος διαχείρισης και ελέγχου, που προσδιορίζει τις ευθύνες των εμπλεκόμενων φορέων. Τη χρηματοδοτική συνεισφορά του ΕΤΠ θα διαχειρίζονται και θα ελέγχουν οι ίδιοι φορείς που διαχειρίζονται και ελέγχουν το ΕΚΤ. Μια οντότητα εντός του οργανισμού ΕΚΤ της Φλάνδρας θα ενεργεί ως διαχειριστική αρχή και μια άλλη ξεχωριστή οντότητα εντός του οργανισμού ΕΚΤ της Φλάνδρας θα ενεργεί ως αρχή πιστοποίησης. Χρηματοδότηση 37. Το άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020[17] προβλέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ), στο πλαίσιο του μέγιστου ετήσιου ποσού των 150 εκατ. ευρώ (τιμές του 2011), πέραν των ποσών για τους αντίστοιχους τομείς του δημοσιονομικού πλαισίου. 38. Λαμβανομένου υπόψη του μέγιστου δυνατού ποσού χρηματοδοτικής συνεισφοράς από το ΕΤΠ, καθώς και του περιθωρίου για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το συνολικό ποσό της αιτούμενης συνεισφοράς (570 945 ευρώ), ποσό που αντιπροσωπεύει το 50 % του συνολικού κόστους των μέτρων. 39. Η προτεινόμενη απόφαση για την κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως καθορίζεται στο σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[18]. 40. Η Επιτροπή υποβάλλει χωριστά αίτηση μεταφοράς για την εγγραφή στον προϋπολογισμό του 2014 ειδικών πιστώσεων ανάληψης υποχρεώσεων, όπως απαιτείται από το σημείο 13 της διοργανικής συμφωνίας της 2ας Δεκεμβρίου 2013. Πηγή πιστώσεων πληρωμών 41. Οι πιστώσεις που διατίθενται στη γραμμή του προϋπολογισμού για το ΕΤΠ στον προϋπολογισμό του 2014 θα χρησιμοποιηθούν για την κάλυψη του ποσού των 570 945 ευρώ. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2013/012 BE/Ford Genk από το Βέλγιο) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[19], και ιδίως το σημείο 13, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[20], και ιδίως το άρθρο 12 παράγραφος 3, Έχοντας υπόψη την πρόταση της Ευρωπαϊκής Επιτροπής[21], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη υποστήριξη στους εργαζομένους που απολύονται ως αποτέλεσμα μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020[22]. (3) Στις 23 Δεκεμβρίου 2013 το Βέλγιο υπέβαλε αίτηση για την κινητοποίηση του ΕΤΠ όσον αφορά τις απολύσεις στην επιχείρηση Ford-Werke GmbH και σε 10 προμηθευτές, την οποία συμπλήρωσε με πρόσθετες πληροφορίες έως τις 12 Ιουνίου 2014. Η εν λόγω αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει την κινητοποίηση ποσού 570 945 ευρώ. (4) Επομένως, θα πρέπει να κινητοποιηθεί το ΕΤΠ για τη χορήγηση χρηματοδοτικής συνεισφοράς σχετικά με την αίτηση που υπέβαλε το Βέλγιο, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2014 κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 570 945 ευρώ σε πιστώσεις ανάληψης υποχρεώσεων και σε πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 406 της 30.12.2006, σ. 1. [2] Η Ford-Werke GmbH, θυγατρική της Ford of Europe AG έχει την καταστατική έδρα της στην Κολωνία (Γερμανία). Λειτουργεί τα εργοστάσια παραγωγής της Ford στην Κολωνία και στο Saarlouis (Γερμανία), καθώς και στην Genk (Βέλγιο). [3] Πηγή: Διεθνής Οργανισμός Κατασκευαστών Αυτοκινήτων (OICA). [4] Πηγή: Eurostat (κωδικός ηλεκτρονικών στοιχείων: lfsa_egan22d). [5] Βλ. βάση δεδομένων ΕΤΠ, διαθέσιμη στη διεύθυνση http://ec.europa.eu/social/main.jsp?catId=582. [6] Βλ. σχέδια προτάσεων της Επιτροπής στις υποθέσεις EGF/2007/001 FR/προμηθευτές της Peugeot [Απόφαση COM(2007) 415 τελικό της 12.7.2007], EGF/2007/010 PT/Lisboa-Alentejo [Απόφαση COM(2008) 94 τελικό της 20.2.2008], EGF/2008/002 ES/Delphi [Απόφαση COM(2008) 547 τελικό της 9.9.2008], EGF/2008/004 ES/Castilla y León / Aragón [Απόφαση COM(2009) 150 τελικό της 26.3.2009], EGF/2009/013 DE/Karmann [Απόφαση COM(2010) 7 τελικό της 22.1.2010], EGF/2012/004 ES/Grupo Santana [Απόφαση COM(2014) 116 final της 5.3.2014], EGF/2012/005 SE/Saab [Απόφαση COM(2012) 622 final της 19.10.2012], EGF/2012/008 IT/De Tomaso Automobili [Απόφαση COM(2013) 469 final της 28.6.2013]. [7] Ως μέρος του κοινωνικού προγράμματος συμφωνήθηκαν εθελούσιες αποχωρήσεις μεταξύ των κοινωνικών εταίρων. [8] Βλέπε παραγράφους 0-26. [9] Βλ. ανακοινωθέν Τύπου διαθέσιμο στη διεύθυνση https://media.ford.com/content/fordmedia/fna/us/en/news/2010/11/30/ford-genk-agreement-shows-confidence-and-commitment-to-flanders-.html. [10] Βλ. ανακοινωθέν Τύπου διαθέσιμο στη διεύθυνση https://media.ford.com/content/fordmedia/fna/us/en/news/2012/10/24/ford-plans-to-restructure-european-manufacturing-operations.html. [11] Σύμφωνα με το άρθρο 3α στοιχείο β) του κανονισμού ΕΤΠ, σε περιπτώσεις που μια αίτηση βάσει του άρθρου 2 στοιχείο γ) του κανονισμού ΕΤΠ παρεκκλίνει από τα κριτήρια που καθορίζονται στο άρθρο 2 στοιχείο α), οι εργαζόμενοι που απολύονται μετά την περίοδο αναφοράς μπορούν να περιληφθούν στην ομάδα επιλέξιμων εργαζομένων, με την προϋπόθεση ότι οι απολύσεις πραγματοποιήθηκαν μετά τη γενική ανακοίνωση των σχεδιαζόμενων απολύσεων και μπορεί να αποδειχθεί αιτιώδης συνάφεια με το γεγονός που προκάλεσε τις απολύσεις κατά τη διάρκεια της περιόδου αναφοράς. Δεδομένου ότι πληρούνται οι εν λόγω προϋποθέσεις, οι 43 εργαζόμενοι που απολύθηκαν μετά την περίοδο αναφοράς μπορούν, ως εκ τούτου, να επωφεληθούν από τα μέτρα που θα συγχρηματοδοτηθούν από το ΕΤΠ. [12] Μείζονες ομάδες της Διεθνούς Τυποποιημένης Ταξινόμησης των Επαγγελμάτων (ISCO-08). [13] Peeters, L., Vancauteren, M., ‘Studie van de economische impact van de sluiting van Ford Genk’, Universiteit Hasselt, Νοέμβριος 2013, διαθέσιμο στη διεύθυνση http://www.uhasselt.be/documents/kizok/impactstudie.pdf. [14] Ως μέρος των νομικών υποχρεώσεων για τους εργοδότες που προβαίνουν σε ομαδικές απολύσεις, η Ford Genk και οι προμηθευτές της χρειάστηκε να συγκροτήσουν μια μονάδα απασχόλησης (tewerkstellingscel), η οποία θα παρέχει υπηρεσίες για την επανένταξη στην αγορά εργασίας των εργαζομένων που απολύονται (βοήθεια για την αναζήτηση εργασίας, καθώς και παροχή συμβουλών επί θεμάτων σταδιοδρομίας, επίδομα ενεργοποίησης ίσο προς τους μισθούς τριών ή έξι μηνών, μείωση των εισφορών κοινωνικής ασφάλισης για τον εργαζόμενο και τον εργοδότη εάν ο εργαζόμενος βρει θέση εργασίας με νέο εργοδότη, μερική απόδοση των εξόδων επανένταξης στην αγορά εργασίας για τον εργοδότη που προβαίνει σε απολύσεις). Οι μονάδες απασχόλησης φέρνουν σε επαφή τους εργοδότες και τις σχετικές συνδικαλιστικές οργανώσεις· οι δραστηριότητές τους υλοποιούνται από τη VDAB (ορισμένες δραστηριότητες ανατίθενται σε γραφεία επανένταξης στην αγορά εργασίας). [15] Τα μέτρα αυτά περιλαμβάνουν τη δημιουργία και τη διαχείριση του δικτυακού τόπου «Werkpuntlimburg» (http://herstructureringenlimburg.vdab.be), τη διοργάνωση επαγγελματικών εκθέσεων, την κατάρτιση με μικτή χρηματοδότηση (VDAB / επαρχία του Λιμβούργου), τα μαθήματα κατάρτισης σε συνεργασία με ταμεία τομεακής κατάρτισης (π.χ. FTML, LIMOB), ένα σύνολο ειδικών μέτρων για τους νέους και τη στήριξη της επιχειρηματικότητας και σύσταση επιχειρήσεων. [16] Στην παρούσα αίτηση ΕΤΠ έχει συμπεριληφθεί μόνο το κόστος των μέτρων που αφορούν το πρώτο κύμα απολύσεων (479 στοχευόμενοι εργαζόμενοι). Οι εργαζόμενοι που επηρεάζονται στα επόμενα κύματα απολύσεων ενδέχεται να περιληφθούν σε ενδεχόμενες επόμενες αιτήσεις ΕΤΠ. [17] ΕΕ L 347 της 20.12.2013, σ. 884. [18] ΕΕ C 373 της 20.12.2013, σ. 1. [19] ΕΕ C 373 της 20.12.2013, σ. 1. [20] ΕΕ L 406 της 30.12.2006, σ. 1. [21] ΕΕ C […] της […], σ. […]. [22] ΕΕ L 347 της 20.12.2013, σ. 884.